ຕົວແທນກະຊວງກະສິກຳ-ປ່າໄມຂອງ ສປປ ລາວ ກຽມເຂົ້າຮ່ວມກອງປະຊຸມລະດັບໂລກ ກ່ຽວກັບການສະກັດກັ້ນ ແລະ ຕ້ານການຄ້າສັດປ່າທີ່ຜິດກົດໝາຍ ຊຶ່ງຈະຈັດຂຶ້ນທີ່ລອນດອນ ປະເທດອັງກິດ ໃນລະຫວ່າງວັນທີ 11-13 ກຸມພາ 2014, ໂດຍການສະໜັບສະໜູນຈາກສະຖານທູດອັງກິດ ປະຈຳລາວ ທີ່ວຽງຈັນ ທັງນີ້ເພື່ອປະກອບສ່ວນຊຸກຍູ້ຕໍ່ຄວາມພະຍາຍາມໃນທົ່ວໂລກ ໃນການຕໍ່ຕ້ານການຄ້າສັດປ່າທີ່ຜິດກົດໝາຍ.
ທ່ານ ຟີລິບ ມາລອນ (Mr. Philip Malone) ທູດອັງກິດປະຈຳລາວ ກ່າວຕໍ່ສື່ມວນຊົນໃນຕອນຄ່ຳຂອງວັນທີ 5 ກຸມພາ 2014 ທີ່ໂຮງແຮມເສດຖາປະລາຊ ລະບຸວ່າ: ກອງປະຊຸມຈະວາງເປົ້າໝາຍສຳຄັນ ການປຶກສາຫາລືກ່ຽວກັບບັນຫາການຄ້າສັດປ່າທີ່ຜິດກົດໝາຍ ຄ້າຍກັບບັນຫາສິ່ງແວດລ້ອມ. ໃນຕົວຈິງແລ້ວ ການຄ້າສັດປ່າທີ່ຜິດກົດໝາຍ ຂ້ອນຂ້າງເປັນອຸດສາຫະກຳ ແລະ ສ້າງລາຍຮັບເປັນຈຳນວນຫຼາຍໃນແຕ່ລະປີ, ຊຶ່ງເປັນສິ່ງຈູງໃຈເຮັດໃຫ້ເກີດການສໍ້ລາດບັງຫຼວງ ແລະ ຄວາມບໍ່ໝັ້ນຄົງ, ເປັນບັນຫາໜຶ່ງທີ່ທ່ວງດຶງຄວາມພະຍາຍາມ ໃນການຫຼຸດຜ່ອນຄວາມທຸກຍາກ ແລະ ຄວາມຍືນຍົງຂອງການພັດທະນາ ທັງເປັນການເຊື່ອມໂຍງໄປສູ່ການກໍ່ການຮ້າຍນຳອີກ. ສະນັ້ນກອງປະຊຸມຄັ້ງນີ້ ຈະເນັ້ນປັບປຸງການບັງຄັບໃຊ້ກົດໝາຍ, ພາລະບົດບາດຂອງລະບົບຍຸຕິທຳທາງອາຍາ, ຫຼຸດຜ່ອນທາງດ້ານຜະລິດຕະພັນສັດປ່າ ແລະ ສະໜັບສະໜູນການພັດທະນາ ທາງດ້ານວິທີການທຳມາຫາກິນທີ່ມີຄວາມຍືນຍົງ ສຳລັບຊຸມຊົນທີ່ໄດ້ຮັບຜົນກະທົບຈາກການຄ້າສັດປ່າທີ່ຜິດກົດໝາຍ. ກອງປະຊຸມຍັງຈະເນັ້ນໜັກການປົກປ້ອງສັດສາມສາຍພັນທີ່ໂດດເດັ່ນ ແລະ ກຳລັງຈະສູນພັນນັ້ນຄື: ຊ້າງ, ເສືອ ແລະ ແຮດ ຊຶ່ງສັດເຫຼົ່ານີ້ ເປັນເປົ້າໝາຍຫຼັກຂອງການກະທຳທີ່ມີຄວາມຜິດທາງອາຍາ.
ສປປ ລາວ ໄດ້ຖືສຳຄັນຕໍ່ບັນຫາດັ່ງກ່າວ ແລະ ກໍມີຜົນກະທົບຈາກການຄ້າສັດປ່າທີ່ຜິດກົດໝາຍ ໂດຍທ່ານ ດຣ. ພວງປະຣິສັກ ປຣະວົງວຽງຄຳ ລັດຖະມົນຕີຊ່ວຍວ່າການກະຊວງກະສິກຳ-ປ່າໄມ້ ຊຶ່ງຈະເປັນຕົວແທນຂອງລັດຖະບານລາວ ນຳພາຄະນະໄປຮ່ວມກອງປະຊຸມດັ່ງກ່າວ ແລະ ໄດ້ແຈ້ງໃຫ້ນັກຂ່າວວ່າ: ລັດຖະບານຍາມໃດກໍ່ໄດ້ມີຄວາມພະຍາຍາມ ໃນການສະໜັບສະໜູນນະໂຍບາຍ ຕ້ານ-ສະກັດກັ້ນການຄ້າສັດປ່າທີ່ຜິດກົດໝາຍ ເພື່ອໃຫ້ມີການພັດທະນາແບບຍືນຍົງ ແລະ ປົກປັກຮັກສາສະພາບແວດລ້ອມຕະຫຼອດມາ. ໃນໂອກາດເຂົ້າຮ່ວມກອງປະຊຸມຄັ້ງນີ້ ຈະໄດ້ສະແດງຈຸດຢືນຂອງລັດຖະບານ ຕໍ່ບັນຫາການຄ້າສັດປ່າທີ່ຜິດກົດໝາຍ ແລະ ເປັນການແລກປ່ຽນ ແລະ ຖອດຖອນບົດຮຽນ ເພື່ອນຳມາສືບຕໍ່ປະຕິບັດຢູ່ລາວຢ່າງເໝາະສົມ.